SMART ปี 65 กวาดรายได้ทะลุ 572 ล้าน เตรียมแจกปันผล 0.0365 บ. XD 25 เม.ย.66
SMART ปี 65 กวาดรายได้ทะลุ 572 ล้าน กำไรแตะ 38 ล้าน เตรียมแจกปันผล 0.0365 บ. XD 25 เม.ย. จ่าย17 พ.ค.66 จับตาผลงาน Q1/66 เติบโตดี รับภาพรวมเศรษฐกิจในประเทศฟื้นตัว
SMART ปี 65 กวาดรายได้ทะลุ 572 ล้าน กำไรแตะ 38 ล้าน เตรียมแจกปันผล 0.0365 บ. XD 25 เม.ย.
21 ก.พ. 2566

นายรังสี ทีปกรสุขเกษม กรรมการผู้จัดการ บริษัท สมาร์ทคอนกรีต จำกัด (มหาชน)  หรือ SMART ผู้ผลิตและจำหน่ายอิฐมวลเบาด้วยระบบอบไอน้ำภายใต้ความดันสูงเพื่อใช้ในงานก่อสร้างและงานกั้นผนังอาคาร เปิดเผยว่า ผลประกอบการงวดปี 2565 มีรายได้รวม 572.28 ล้านบาท เพิ่มขึ้นจากช่วงเดียวกันปีก่อนที่มีรายได้รวม 459.48 ล้านบาท จำนวน 112.80 ล้านบาท หรือเพิ่มขึ้น 24.55 % และมีกำไรสุทธิ 38.96 ล้านบาท ลดลงจากช่วงเดียวกันปีก่อนที่มีกำไรสุทธิ 39.87 ล้านบาท จำนวน 0.90 ล้านบาท หรือลดลง 2.27 %
ส่วนผลประกอบการไตรมาส 4/2565 มีรายได้รวม 162.31 ล้านบาท เพิ่มขึ้นจากช่วงเดียวกันปีก่อนที่มีรายได้รวม 121 ล้านบาท จำนวน 41.31 ล้านบาท หรือเพิ่มขึ้น 34.14% และมีกำไรสุทธิ 19.77 ล้านบาท เพิ่มขึ้นจากช่วงเดียวกันปีก่อนที่มีกำไรสุทธิ 9.41 ล้านบาท จำนวน 10.36 ล้านบาท หรือเพิ่มขึ้น 110.13 %
ทั้งนี้ผลประกอบการส่วนของรายได้รวมปรับตัวดีขึ้น ปัจจัยสนับสนุนจากความต้องการใช้สินค้ากลุ่มวัสดุก่อสร้าง-อิฐมวลเบาเพิ่มขึ้นจากโครงการภาคอสังหาฯ ที่พักอาศัย ทั้งแนวราบและแนวสูง อีกทั้ง ปริมาณคำสั่งซื้อเพิ่มขึ้นจากโครงการก่อสร้างโรงงานอุตสาหกรรมในโครงการเขตพัฒนาพิเศษภาคตะวันออก (EEC) และราคาจำหน่ายอิฐมวลเบาปรับตัวเพิ่มขึ้น ขณะที่กำไรสุทธิปรับตัวลดลงเล็กน้อย เนื่องจากต้นทุนเชื้อเพลิงและวัตถุดิบในการผลิตปรับตัวสูงขึ้น
นอกจากนี้ คณะกรรมการบริษัทได้มีมติอนุมัติจ่ายปันผลประจำปี 2565 แก่ผู้ถือหุ้น ในอัตราหุ้นละ 0.0365 บาท คิดเป็น 102.85% ของกำไรสุทธิหลังหักสำรองตามกฎหมาย จากนโยบายปันผลไม่ต่ำกว่า 40% ของกำไรสุทธิ คิดเป็นจำนวนเงินปันผล 38.01 ล้านบาท กำหนดวันที่ไม่ได้รับสิทธิปันผล(XD) 25 เม.ย. 2566 จ่ายปันผล 17 พ.ค. 2566 ทั้งนี้รอมติการอนุมัติการจ่ายเงินปันผลจากผู้ถือหุ้นในช่วงเดือนเมษายนอีกครั้ง
สำหรับทิศทางธุรกิจไตรมาส 1/2566 คาดเติบโตดี ภาพรวมเศรษฐกิจในประเทศฟื้นตัว โครงการเมกะโปรเจคภาครัฐ โครงการการลงทุนในเขตเศรษฐกิจพิเศษภาคตะวันออก EEC เดินหน้าก่อสร้างตามแผน ขณะเดียวกัน ตลาดวัสดุก่อสร้างเริ่มกลับมาคึกคัก ผลักดันให้ผู้ประกอบการอสังหาริมทรัพย์โครงการแนวราบ-แนวสูง เร่งก่อสร้าง เปิดโครงการใหม่ กลุ่มผู้ประกอบการโรงแรม ร้านอาหาร วางแผนปรับปรุง ซ่อมแซม เพื่อรองรับตลาดการท่องเที่ยว ส่งผลให้ปริมาณการใช้งานและความต้องการสินค้ากลุ่มวัสดุก่อสร้าง-อิฐมวลเบาตกแต่งเพิ่มขึ้น ถือเป็นโอกาสในการสร้างการเติบโตของบริษัท
“บริษัทเดินหน้าตามแผน มุ่งเน้นพัฒนาผลิตภัณฑ์อิฐมวลเบา อิฐมวลเบาตกแต่ง ตอบโจทย์ด้านการประหยัดพลังงานและเป็นมิตรต่อสิ่งแวดล้อม ตั้งแต่กระบวนการผลิตที่ประหยัดพลังงาน ผลิตภัณฑ์สามารถนำกลับมารีไซเคิลได้ เพื่อรองรับเทรนด์ของผู้บริโภคที่ใส่ใจในสินค้าเพื่อความยั่งยืนมากขึ้น ควบคู่กลยุทธ์การตลาดเชิงรุกแนะนำสินค้า ผ่านสื่อออนไลน์และโซเชียลมีเดีย ได้แก่ Facebook , [email protected] , Instagram เพื่อเข้าถึงกลุ่มเป้าหมาย เจ้าของบ้าน สถาปนิก ผู้รับเหมา บริษัทรับสร้างบ้าน ให้เป็นที่รู้จักในวงกว้าง กระตุ้นการตัดสินใจซื้อ อีกทั้ง ขยายช่องทางการจัดจำหน่ายผ่านกลุ่มโมเดิร์นเทรด ดิลเลอร์ ช่องทางออนไลน์ เพื่อกระจายสินค้าเข้าสู่กลุ่มลูกค้าให้ครอบคลุมทั่วประเทศ สร้างยอดขายผลักดันรายได้เติบโตตามเป้าหมายที่วางไว้ ” นายรังสี กล่าว